[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 26.10.2006

COM(2006) 634 τελικό

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την περάτωση της μερικής ενδιάμεσης επανεξέτασης των μέτρων αντιντόπινγκ που εφαρμόζονται στις εισαγωγές πυριτίου καταγωγής Ρωσικής Ομοσπονδίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Πλαισιο της πρότασης |

Αιτιολόγηση και στόχοι της πρότασης Η παρούσα πρόταση αφορά την εφαρμογή του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (EΚ) αριθ. 2117/2005, της 21ης Δεκεμβρίου 2005, (εφεξής «ο βασικός κανονισμός»), στο πλαίσιο της διαδικασίας που αφορά τις εισαγωγές πυριτίου καταγωγής Ρωσικής Ομοσπονδίας, κατόπιν ενδιάμεσης επανεξέτασης σύμφωνα με το άρθρο 11 παράγραφος 3 του κανονισμού (EΚ) αριθ. 384/96 του Συμβουλίου. |

Γενικό πλαίσιο Η παρούσα πρόταση υποβάλλεται στο πλαίσιο της εφαρμογής του βασικού κανονισμού και προκύπτει από διαδικασία που διεξήχθη σύμφωνα με τις απαιτήσεις επί της ουσίας και επί της διαδικασίας που θέτει ο βασικός κανονισμός. |

Ισχύουσες διατάξεις στον τομέα που καλύπτεται από την πρόταση Δεν υπάρχουν διατάξεις στον τομέα που καλύπτει η παρούσα πρόταση. |

Συνεκτικότητα με άλλες πολιτικές και στόχους της Ένωσης Άνευ αντικειμένου. |

Διαβουλευσεισ με τα ενδιαφερομενα μερη και αξιολογηση του αντικτυπου |

Διαβουλεύσεις με τα ενδιαφερόμενα μέρη |

Τα ενδιαφερόμενα μέρη τα οποία αφορά η διαδικασία είχαν ήδη τη δυνατότητα να υποστηρίξουν τα συμφέροντά τους κατά τη διαδικασία, σύμφωνα με τις διατάξεις του βασικού κανονισμού. |

Συλλογή και χρήση εμπειρογνωμοσύνης |

Δεν κρίθηκε αναγκαία η προσφυγή σε εξωτερική εμπειρογνωμοσύνη. |

Εκτίμηση του αντίκτυπου Η παρούσα πρόταση απορρέει από την εφαρμογή του βασικού κανονισμού. Ο βασικός κανονισμός δεν προβλέπει γενική εκτίμηση του αντίκτυπου αλλά περιέχει διεξοδικό κατάλογο των όρων που πρέπει να εκτιμηθούν. |

Νομικα στοιχεία της πρότασης |

Συνοπτική παρουσίαση της προτεινόμενης ενέργειας Στις 5 Απριλίου 2006 η Επιτροπή ανήγγειλε με ανακοίνωση που δημοσιεύθηκε στην Επίσημη Εφημερίδα της Ευρωπαϊκής Ένωσης (ΕΕ C 82 της 5.4.2006, σ.64) την έναρξη μερικής ενδιάμεσης επανεξέτασης των μέτρων αντιντόπινγκ που εφαρμόζονται στις εισαγωγές πυριτίου καταγωγής Ρωσικής Ομοσπονδίας. Η αίτηση γι'αυτήν την επανεξέταση έγινε από ρώσο εξαγωγέα παραγωγό πυριτίου, δηλαδή από την εταιρεία Sual Kremny Ural LLC και τη συνδεδεμένη εταιρεία («ο αιτών») και περιοριζόταν στον προσδιορισμό του περιθωρίου ντάμπινγκ που εφαρμόζεται. Στις 29 Μαΐου 2006 ο υποψήφιος απέσυρε επίσημα την αίτησή του. Δεδομένου ότι οι πληροφορίες που περιέχονται στην αίτηση του αιτούντα δεν είχαν φέρει στο φως στοιχεία που να δείχνουν ότι η περάτωση της παρούσας επανεξέτασης δεν θα εξυπηρετούσε το συμφέρον της Κοινότητας, προτείνεται το Συμβούλιο να περατώσει την τρέχουσα επανεξέταση και να διατηρήσει το επίπεδο του δασμού αντιντόπινγκ που εφαρμόζεται για τον αιτούντα. Επομένως, προτείνεται η Επιτροπή να εγκρίνει τη συνημμένη πρόταση κανονισμού του Συμβουλίου, προκειμένου να διαβιβαστεί στο Συμβούλιο και στη συνέχεια να δημοσιευθεί στην Επίσημη Εφημερίδα της Ευρωπαϊκής Ένωσης. |

Νομική βάση Κανονισμός (ΕΚ) αριθ. 384/96 του Συμβουλίου, της 22ας Δεκεμβρίου 2005, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας, όπως τροποποιήθηκε τελευταία με τον κανονισμό (ΕΚ) αριθ. 2117/2005 του Συμβουλίου, της 21ης Δεκεμβρίου 2005. |

Αρχή της επικουρικότητας Η πρόταση εμπίπτει στην αποκλειστική αρμοδιότητα της Κοινότητας. Συνεπώς, η αρχή της επικουρικότητας δεν ισχύει. |

Αρχή της αναλογικότητας Η πρόταση τηρεί την αρχή της αναλογικότητας για τους ακόλουθους λόγους: |

Η μορφή της δράσης περιγράφεται στον προαναφερόμενο βασικό κανονισμό και δεν επιτρέπει τη λήψη αποφάσεων σε εθνικό επίπεδο. |

Δεν υπάρχουν στοιχεία για τον τρόπο με τον οποίο η οικονομική επιβάρυνση και ο διοικητικός φόρτος που αναλαμβάνονται από την Κοινότητα, τον εθνικό δημόσιο τομέα, τις περιφερειακές και τοπικές αρχές, τους οικονομικούς παράγοντες και τους πολίτες θα ελαχιστοποιηθούν και θα είναι αναλογικά προς το στόχο της πρότασης. |

Επιλογή νομικών πράξεων |

Προτεινόμενο μέσο: κανονισμός. |

Άλλα μέσα δεν προσφέρονται για τους ακόλουθους λόγους: Η προσφυγή σε άλλα μέσα δεν θα ήταν σκόπιμη, διότι ο βασικός κανονισμός δεν προβλέπει εναλλακτικές λύσεις. |

Δημοσιονομικές επιπτώσεις |

Η πρόταση δεν έχει επιπτώσεις στον κοινοτικό προϋπολογισμό. |

1. Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την περάτωση της μερικής ενδιάμεσης επανεξέτασης των μέτρων αντιντόπινγκ που εφαρμόζονται στις εισαγωγές πυριτίου καταγωγής Ρωσικής Ομοσπονδίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (εφεξής «ο βασικός κανονισμός») [1], και ιδίως το άρθρο 11 παράγραφος 3,

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,

Εκτιμώντας τα ακόλουθα:

1. Διαδικασία

1.1 Προηγούμενες έρευνες και ισχύοντα μέτρα

2. Με τον κανονισμό (ΕΚ) αριθ. 2229/2003 του Συμβουλίου[2] επιβλήθηκε οριστικός δασμός αντιντόπινγκ στις εισαγωγές πυριτίου καταγωγής Ρωσίας. Το ποσοστό του οριστικού δασμού αντιντόπινγκ που εφαρμόζεται στις εισαγωγές από την SKU LLC, Sual-Kremny-Ural, Kamensk, Ural Region, Russia και τη συνδεδεμένη εταιρεία ZAO KREMNY, Irkutsk, Irkutsk Region, Russia είναι 22.7%. Η Επιτροπή, με την απόφαση 2004/445/EK[3] δέχτηκε μια ανάληψη υποχρέωσης που πρότεινε ο αιτών.

1.2 Αίτηση ενδιάμεσης επανεξέτασης

3. Στις 6 Φεβρουαρίου 2006 η Επιτροπή έλαβε αίτηση για μερική ενδιάμεση επανεξέταση σύμφωνα με το άρθρο 11 παράγραφος 3 του κανονισμού (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας[4] («ο βασικός κανονισμός»), σχετικά με τα μέτρα αντιντόπινγκ που εφαρμόζονται στις εισαγωγές πυριτίου καταγωγής Ρωσικής Ομοσπονδίας.

4. Η αίτηση υποβλήθηκε από την SKU LLC, Sual-Kremny-Ural, Kamensk, Ural Region, Russia και τη συνδεδεμένη εταιρεία ZAO KREMNY, Irkutsk, Irkutsk Region, Russia («ο αιτών») και περιοριζόταν στον προσδιορισμό του περιθωρίου ντάμπινγκ όσον αφορά τον αιτούντα.

5. Η αίτηση περιείχε αποδεικτικά εκ πρώτης όψεως στοιχεία σύμφωνα με τα οποία οι συνθήκες με βάση τις οποίες λήφθηκαν τα μέτρα έχουν αλλάξει και οι αλλαγές αυτές έχουν διαρκή χαρακτήρα.

6. Η Επιτροπή, με ανακοίνωση ("ανακοίνωση για την έναρξη διαδικασίας") που δημοσιεύθηκε στην Επίσημη Εφημερίδα της Ευρωπαϊκής Ένωσης[5] , κίνησε την προσήκουσα μερική ενδιάμεση επανεξέταση των μέτρων αντιντόπινγκ που εφαρμόζονται στις εισαγωγές πυριτίου καταγωγής Ρωσικής Ομοσπονδίας, το οποίο υπάγεται επί του παρόντος στον κωδικό ΣΟ 2804 69 00.

7. Η Επιτροπή ενημέρωσε επίσημα τον αιτούντα, τους εκπροσώπους της χώρας εξαγωγής και την ένωση των κοινοτικών παραγωγών για την έναρξη της έρευνας. Επιπλέον, τα ενδιαφερόμενα μέρη είχαν την ευκαιρία να κοινοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που είχε καθοριστεί στην ανακοίνωση για την έναρξη της διαδικασίας και τα ερωτηματολόγια διαβιβάσθηκαν στον αιτούντα.

8. Η περίοδος έρευνας ήταν από την 1η Απριλίου 2005 έως τις 31 Μαρτίου 2006.

2. ΑΠΟΣΥΡΣΗ ΤΟΥ ΑΙΤΗΜΑΤΟΣ ΚΑΙ ΠΕΡΑΤΩΣΗ ΤΗΣ ΕΝΔΙΑΜΕΣΗΣ ΕΠΑΝΕΞΕΤΑΣΗΣ

9. Στις 29 Μαΐου 2006 ο αιτών απέσυρε επίσημα την αίτησή του πριν απαντήσει στο ερωτηματολόγιο.

10. Εξετάστηκε αν η συνέχιση της έρευνας ήταν δικαιολογημένη αυτεπαγγέλτως παρά την προαναφερθείσα απόσυρση. Εντούτοις, δεδομένου ότι η αίτηση είχε αποσυρθεί σε αρχικό στάδιο της έρευνας, κανένα στοιχείο σχετικά με την τρέχουσα ΠΕ δεν ήταν διαθέσιμο και δεν υπήρχαν προκαταρκτικά συμπεράσματα σε αυτό το στάδιο τα οποία θα επέτρεπαν τη συνέχιση της έρευνας.

11. Οι πληροφορίες που περιέχονται στην αίτηση δεν είχαν φέρει στο φως στοιχεία που να δείχνουν ότι η περάτωση της επανεξέτασης δεν θα εξυπηρετούσε το συμφέρον της Κοινότητας.

12. Όλα τα ενδιαφερόμενα μέρη ενημερώθηκαν για την πρόθεση να περατωθεί η παρούσα διαδικασία. Ένα ενδιαφερόμενο μέρος υποστήριξε ότι ο αιτών συνέχιζε την εξαγωγή του υπό εξέταση προϊόντος στην ΕΚ σε τιμές ντάμπινγκ και ότι, επομένως, η έρευνα πρέπει να συνεχιστεί. Εντούτοις, πρέπει να σημειωθεί ότι η περάτωση αυτής της έρευνας δεν οδηγεί στην εξάλειψη του μέτρου αντιντόπινγκ που ισχύει ήδη προκειμένου να αποκατασταθούν οι δίκαιες εμπορικές πρακτικές. Επομένως, αυτός ο ισχυρισμός απορρίφθηκε.

13. Δύο άλλα ενδιαφερόμενα μέρη υποστήριξαν επίσης τη συνέχιση της τρέχουσας έρευνας προκειμένου να καταργηθούν τα μέτρα, λαμβάνοντας υπόψη την, κατά τους ισχυρισμούς, έλλειψη προσφοράς του υπό εξέταση προϊόντος στην ΕΚ. Ωστόσο, αυτό το επιχείρημα δεν εμπίπτει στο πεδίο της έρευνας που περιορίζεται στην επαναξιολόγηση του περιθωρίου ντάμπινγκ ενός εξαγωγέα. Επομένως, σε κάθε περίπτωση, η συνέχιση αυτής της έρευνας δεν θα άλλαζε το επίπεδο των μέτρων στα οποία υπόκεινται άλλοι εξαγωγείς. Δεν θα μπορούσε, συνεπώς, να αντιμετωπίσει το ζήτημα της έλλειψης προσφοράς με τρόπο που δεν εισάγει διακρίσεις.

14. Συνήχθη επομένως το συμπέρασμα ότι πρέπει να περατωθεί η τρέχουσα ενδιάμεση επανεξέταση των οριστικών μέτρων αντιντόπινγκ που επιβάλλονται στις εισαγωγές στην Κοινότητα πυριτίου καταγωγής Ρωσικής Ομοσπονδίας. Τα μέτρα αντιντόπινγκ που ισχύουν επί του παρόντος όσον αφορά τον αιτούντα πρέπει να διατηρηθούν χωρίς να επηρεαστεί η διάρκεια των μέτρων.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

15. Περατώνεται η μερική ενδιάμεση επανεξέταση, σύμφωνα με το άρθρο 11 παράγραφος 3 του κανονισμού (ΕΚ) αριθ. 384/96 του Συμβουλίου, όσον αφορά τα μέτρα αντιντόπινγκ που εφαρμόζονται στις εισαγωγές πυριτίου καταγωγής Ρωσικής Ομοσπονδίας, δυνάμει του κανονισμού (ΕΚ) αριθ. 2229/2003 του Συμβουλίου.

16. Διατηρούνται τα ισχύοντα μέτρα αντιντόπινγκ όσον αφορά την εταιρεία SKU LLC, Sual-Kremny-Ural, Kamensk, Ural Region, Russia και την εταιρεία ZAO KREMNY, Irkutsk, Irkutsk Region, Russia.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[…]

[1] ΕΕ L 56 της 6.3.1996, σ.1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2117/2005 (ΕΕ αριθ. L 340 της 23.12.2005, σ.17)

[2] ΕΕ L 339 της 24.12.2003, σ.3

[3] ΕΕ L 127 της 29.4.2004, σ.114

[4] ΕΕ L 56 της 6.3.1996, σ.1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2117/2005 (ΕΕ L 340 της 23.12.2005, σ. 17).

[5] EE C 82 της 5.4.2006, σ.64